|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2020. június 22-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2020. június 22. 15:15** |
| **Jegyzőkönyv-****vezető:** | **Kustos Rita** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián**  | **jelen** | képviselő, a Bizottság elnöke  |
|  | **Balogh Gábor r. alezredes** | **-** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán**  | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja  |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **György István Péter**  | **-** | a Bizottság tagja |
|  | **Horváth Ferenc**  | **jelen** | a Bizottság tagja |
|  | **Janzsó Zoltán**  | **jelen** | a Bizottság tagja |
|  | **Márovics Pál**  | **-** | a Bizottság tagja |
|  | **Dr. Mészáros András**  | **jelen** | a Bizottság tagja |
|  | **Dr. Stánitz Éva**  | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Viszlayné Pavelkovits Petra**  | **jelen** | a Bizottság tagja  |
|  | **Állandó meghívottak**  |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|   | **Dr. László Győző alpolgármester**  | **jelen** |  |
|  | **Dr. Horváth Attila alpolgármester**  | **-** |  |
|  | **Horváth Soma alpolgármester** | **jelen** |  |
|  | **Dr. Károlyi Ákos jegyző**  | **-** |  |
|  | **Babicsné Dr. Tőke Erzsébet aljegyző** | **-** |  |
|  | **Dr. Holler Péter osztály-vezető** | **jelen** |  |
|  | **Dr. Varsányi Péter iroda-vezető** | **jelen** |  |
|  | **Stéger Gábor osztályvezető** | **-** |  |
|  | **Szakács Eszter irodavezető**  | **jelen** |  |
|  | **Kalmár Ervin osztályvezető** | **-** |  |
|  | **Bonti Tamás irodavezető** | **jelen** |  |
|  | **Boór Sándor védelmi ügyintéző** | **jelen** |  |
|  | **Haluzsán Helga kommunális ügyintéző** | **jelen** |  |
|  | **Tóth Andrea környezetvédelmi ügyintéző** | **jelen** |  |
|  |  |  |  |

**Kelemen Krisztián képviselő, a bizottság elnöke:** Nagy tisztelettel köszönti a Bűnmegelőzési, Közbiztonsági és Közrendvédelmi Bizottság megjelent tagjait, külön köszönti dr. László Győző alpolgármester urat és Horváth Soma alpolgármester urat, aki később fog csatlakozni hozzájuk, köszönti Dr. Holler Péter osztályvezető urat, Boór Sándor védelmi ügyintéző urat, a Hivatal megjelent munkatársait, Haluzsán Helgát, Kustos Ritát és Bonti Tamás irodavezető urat. Hárman jelezték (Balogh Gábor r. alezredes, György István Péter és Márovics Pál), hogy a mai bizottsági ülésen nem tudnak részt venni. Megállapítja, hogy a bizottság 13 fővel határozatképes. A jegyzőkönyv hitelesítésére felkéri Bor Balázst, és megkérdezi, hogy vállalja-e?

**Bor Balázs, a bizottság tagja:** Vállalja.

**Kelemen Krisztián képviselő, a bizottság elnöke:** Szavazást rendel el, kéri, a bizottság tagjai kézfeltartással jelezzék, hogy egyetértenek Bor Balázs jegyzőkönyv hitelesítő személyével.

A *Bűnmegelőzési, Közrendvédelmi és Közbiztonsági Bizottság 12 igen szavazattal, 0 nem szavazattal és 0 tartózkodással elfogadta a javaslatot. (1 bizottsági tag nem szavazott.)*

**Kelemen Krisztián képviselő, a bizottság elnöke:** Elektronikusan kiküldésre kerültek a napirendi pontok. Gyakorlatilag 10 napirendi pont lesz az ülésen, régen, februárban volt bizottsági ülés, és azóta sok minden történt. Kérdezi, van-e esetleg kérdés, észrevétel a napirendi pontokkal kapcsolatban? Kérdés nem merült fel, így a napirendet felteszi szavazásra.

*A Bűnmegelőzési, Közrendvédelmi és Közbiztonsági Bizottság 13 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**14/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság napirendjét az alábbiak szerint fogadta el:

**NYILVÁNOS ÜLÉS**

**1./ Tájékoztató az új koronavírus járvány helyzet kezeléséről Szombathelyen**

 **Előadók:** Kelemen Krisztián, a Bizottság elnöke

 Dr. Stánitz Éva, a Bizottság tagja

**2./ Javaslat Szombathely Megyei Jogú Város közrendjével, közbiztonságával kapcsolatos beszámolók elfogadására** *(Közgyűlési 2.)*

 **2/a.** Szombathely 2019. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló

 **Előadó:** Dr. Gulyás Ferenc r. ezredes, kapitányságvezető

 **2/b.** Szombathely Megyei Jogú Város Közterület-felügyelet 2019. évben végzett szakmai tevékenységéről szóló beszámoló

 **Előadó:** Dr. Varsányi Péter, a Közterület-felügyelet vezetője

**3./ Javaslat a Közterület-felügyelet tevékenységét érintő döntések meghozatalára** *(Közgyűlési 15.)*

 **Előadó:** Dr. Holler Péter, a Hatósági Osztály vezetője

**4./ Szombathely Megyei Jogú Város Önkormányzata 2019. évi zárszámadása** *(Közgyűlési 7.)*
**Előadó:** Stéger Gábor, a Közgazdasági és Adó Osztály vezetője

**5./ Javaslat Szombathely Megyei Jogú Város Önkormányzata 2019. évi maradvány elszámolásának jóváhagyására** *(Közgyűlési 8.)*

 **Előadó:** Stéger Gábor, a Közgazdasági és Adó Osztály vezetője

**6./ Szombathely Megyei Jogú Város Önkormányzata 2020. évi költségvetésének II. sz. módosítása** *(Közgyűlési 9.)*

 **Előadó:** Stéger Gábor, a Közgazdasági és Adó Osztály vezetője

**7./ Javaslat a „Vigyázzunk Együtt Szombathelyre!” elnevezésű köztisztasági program elindítására**

**Előadó:** Kalmár Ervin, a Városüzemeltetési és Városfejlesztési Osztály vezetője

**8./ Tájékoztató a Parkerdőben az illegális hulladék lerakással kapcsolatban**

 **Előadó:** Kelemen Krisztián, a Bizottság elnöke

**9./** **Javaslat a polgárőr támogatási keret elosztásával kapcsolatos döntés meghozatalára**

 **Előadó:** Boór Sándor védelmi ügyintéző

**10./** **Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ napirendi pont:** **Tájékoztató az új koronavírus járványhelyzet kezeléséről Szombathelyen**

**Előadó:** Kelemen Krisztián, a bizottság elnöke

 Dr. Stánitz Éva, a bizottság tagja

**Kelemen Krisztián képviselő, a bizottság elnöke:** Ezzel kapcsolatban csak annyit szeretne elmondani, elég közel volt a járvány kezeléséhez, és nagyon sok pozitív visszajelzést kapott. Sok emberrel találkozott, és a küzdelmes pillanatok határozzák meg őket azáltal, hogy hogyan kezelik az ilyen helyzeteket. Jó érzéssel töltötte el, hogy Vas megye volt az egyik megye, és azon belül beleérti Szombathelyt is, ahol a legkevesebb igazolt koronavírus megbetegedés volt. Köszönhető ez annak is, hogy az emberek időben megijedtek és fegyelmezetten betartották az előírásokat. Közre játszott ebben az is, hogy bizottságuk elsőként foglalkozott a koronavírus járvánnyal itt Szombathelyen, és polgármester úrral már januárban foglalkoztak a kérdéssel, mivel a prognózis szerint akár világjárvány is kialakulhatott belőle. Azt lehetett látni, hogy a járvány eléri Európát és azon belül Magyarországot is. Az nem volt mindegy, hogy milyen mértékben, azt gondolja, ők mint önkormányzat minden tőlük telhetőt megtettek. Szeretné megköszönni mindenkinek a munkáját, akik gyakorlatilag a védekezésben, a megelőzésben, az intézkedésekben szerepet játszott, ki szeretné emelné a rendőrségnek, a közterület-felügyeletnek és a civil önkénteseknek a munkáját. Hálával tartoznak az önkormányzati cégek, illetve az önkormányzati intézmények dolgozóinak is. Maga látta azt, hogy mindenki gyakorlatilag a járvány elleni védekezésbe bekapcsolódott, és kivette a maga részét. Köszöni szépen mindenkinek a munkáját. Ennyit akart elmondani ezzel kapcsolatban. Átadná a szót Dr. Stánitz Évának, a Szombathelyi Védekezést Segítő Tanácsadó Testület tagjának, akit felkért, hogy első kézből adjon tájékoztatást a testület munkájával kapcsolatban, illetve a pandémiás helyzetnek a szombathelyi kezelésével kapcsolatban, hiszen nyilván szakértőként kísérte figyelemmel az intézkedések folyamatát.

**Dr. Stánitz Éva, a bizottság tagja:** Köszöni a felkérést. Nyilvánvaló, hogy amit Szombathely város tett, azt részletesen az előre kiküldött írásos tájékoztatóban láthatják, itt néhány tematikus sort szeretne megemlíteni és egy-két szakmai érdekességet, ami közérdeklődésre tarthat számot. Néhányszor utalnia kell az eljárásrendre, hiszen nyilván a pandémiás helyzetnek az eljárási rendjét országos jogszabályok írták elő, azon belül volt ennek a betartása és azon belül volt még a helyi mozgástér, amiről Szombathely Megyei Jogú Város polgármestere döntött. Azzal kezdené, hogy március közepén úgy alakult, pontosan 17-től, hogy a megyei kórházban és a napi operatív csoport ülésein részt vett, hamarosan ezt követően a város polgármestere megtisztelte azzal, hogy a járványügyi tanácsadó testület munkájában is részt vehetett. Nem sokkal ezt követően pedig a korábbi munkahelye, a Vas Megyei Kormányhivatal is megkért, hogy a tisztifőorvosok munkájában, tanácskozó testületében vegyen részt. Ez mutatja, hogy mennyire komplex feladatellátásról volt itt szó, mennyire nagyon fontos egy ilyen helyzetben az együttműködés a különböző szervek között. Ebben igyekezett előre mozdítani a döntéseket. Mindenekelőtt, ahogy Elnök Úr is mondta, Szombathely nagyon korán lépett egy igen fontos feladatban. Nevezetesen a lakosság részére biztosított szájmaszkok kiosztásában. Az ő szakmai véleménye szerint ez nagyon sokat jelentett a végeredményt tekintve, vagy legalábbis az első fázis végeredményét tekintve, mert ebben az időben volt egy kis bizonytalanság a WHO-közlemény alapján a szájmaszk viselés hasznosságáról, de ennek ellenére ezt Szombathely meglépte. Azt gondolja, nagyon helyesen és nagyon hatékonyan segített ezzel a fertőzés közegének leszűkítéséhez és a terjedés akadályozásához. A mai tudása szerint is cseppfertőzéssel terjedő betegség, itt be is fejezné a magyarázatot. Amikor így beszél, még ha tökéletesen záródó fogsorokról is van szó, ami azért nem mindig úgy van, körülbelül 80-100 cm-re biztosan, hogy a mikro nyálszemcsék elterjednek. Nincs ezen mit magyarázni, ez egy nagyon fontos szempont volt, és ezt nagyon korán meglépte Szombathely, ami nagyon sokat segített. A következő lépés, amit a helyi testület intézgetett, az Országos Tisztifőorvos Asszonynak az eljárásrendjében szereplő kikötések és előírások, mely szerint az alapellátás egészének beteg útjait szabályozni kellett. Ez egy nagyon komplex feladat volt, hiszen önkormányzati kötelező feladat az alapellátás, ott van a háziorvos a személyzettel együtt, kormányzati előírások vagy kormányhivatali előírások szabályozták a beteg utakat. A rendelők áthelyezésével arról volt szó, hogy a COVID-járvány kezdetén szükséges egy, csak COVID-gyanús betegeket ellátó alapellátási rendelő, szükséges a járvány alatt bármi egyéb, akut ellátást igénylő, de nem lázas, COVID-gyanús beteg ellátására kialakítani rendelőt, és akkor vannak még a többiek. Ez finoman szólva heroikus feladatnak tűnt, épületeket kellett kijelölni mindenkinek a saját szempontjai szerint, és ezek a szempontok nem önkényes, tetszik-nem tetszik szempontok voltak, mert mindegyikben volt igazság, hogy az miért nem jó és mi a hátránya. A szabályoknak is meg kellett felelni, míg nem megállapodtak sok közvetítés útján, ráadásul a szeme előtt, amikor ezekről tárgyaltak, mindig a Markusovszky Kórház picit, ugye, sérülékeny kubatúrája is szerepelt. A sok épület, a sokféle kialakításra váró vörös zóna, piros zóna, egymásnak megtiltott beteg és személyzet útjait, ez nagyon bonyolult rendszer volt. Nehogy oda szakadjon le az akut ellátás terhe, ezeket mind figyelembe véve megszületett a tökéletes megállapodás, kétségtelen, a város nagyon nagyvonalúan helyiséget biztosított volna, ehhez sok épületet és átalakításokat is elvégzett volna, mindenki elfogadta, így volt jó, de nem kellett. Ez azonban azt jelezte, hogy nincs annyi olyan beteg, akit külön kellene kezelni alapellátási szinten. Ez már eleve is sikertörténet volt. Azt mondhatja, hogy hiába van minden intézménynek, többek között az alapellátási intézményeknek is úgynevezett katasztrófavédelmi veszélyhelyzeti terve. A papíron leírtak teljesen más, mint amikor ezt élesben kell, valóban, személyzet, épület és minden egyéb feltételek szerint megszervezni. Erre egy kiváló példa és gyakorlat volt.

Harmadik tematikus szempont, amit kiemelne, az az, hogy a már említett Markusovszky Kórházra rázúduló nagy létszámú beteg vagy vizsgálatra váró személyeket korlátozták a rendeletek. Ebben nem volt, hogy hány beteget lehet ellátni. Kivételeket képeztek a daganatos betegek, akiknek az ellátása egy percre sem ált le, beleértve a szükséges műtétek elvégzését, a várandós gondozás és a szülések nyilvánvalóak. Néhány ilyen kijelölt beteg csoport, ezek mind külön utakon közelíthették meg az ellátó helyeket. De egy jelentős létszámú beteganyagot csoportosítottak ki azzal, hogy a vérvételt részben a háziorvosi rendelőkön felfüggesztett működésű vérvételi helyein, részben a Markusovszky Kórházon belüli vérvételi helyét számát minimalizálják, a háziorvosoknál nem is volt, ezért a főigazgató úr kérésére a polgármester úr rendelkezésükre bocsájtotta az Agora Művelődési és Sportház aktuálisan használaton kívüli helyiségét a gazdasági részen, ahol berendezték, és jelen pillanatban is ott zajlanak a vérvételek. Azt hiszi, most már csak napjai vannak ott hátra. Külön kiemelné, hogy ingyenesen megkapta a kórház ezt a használatot, a város betegeinek ez is nagy segítség volt, külön kiemelné ebben a polgárőrség szerepét, amit kért, nem hiába ül itt 20 éve a bizottságban, tudta, hogy a polgárőrök alkalmazhatók, felkérhetők erre a feladatra. Köszöni szépen Boór Sándornak, hogy ezt mind lebonyolította a főigazgató úr kérésére. Polgárőrök irányították kvázi ott a forgalmat, azt hitték, hogy először csak egy hétig, de aztán kiderült, hogy jó, ha ott vannak, és nagyon hasznos tevékenységet végeztek és végeznek a mai napig. Ugyanebben a helyiségben szervezték meg a KSH által lebonyolított, Vas megyei lakosok részére az ellenanyag tesztelést, ez egy országos program volt. Általában nem a kórházak végezték, de a Pécsi Egyetem valamiért kijelölte a Markusovszky Kórházat, így Szombathelyen a Markusovszky Kórház alkalmazottai végezték ezt a vérvételt, szintén az Agora Művelődési és Sportház épületében, ez is komoly segítség volt járványkezelésnek, mégpedig egy nagyon fontos része. Nem kellett az egészséges embereket bevinni a Markusovszky Kórház vérvételi helyére. Naponta a vérvételek 100-130 főt jelentenek. Limitált időben, távolságtartás, szájmaszk legyen, ki legyen téve a TAJ-kártyája stb. Nagy segítséget jelentett ebben is a polgárőrség. Kiemelné az állandó megbeszélés tárgyát képező, nem egyszer vitatott és tízmillió járványügyi szakértő véleményével ütköztetett tesztelések kérdését, amivel a városi testület is foglalkozott. Polgármester úr személyesen többször is kért tanácsot ebben az ügyben, természetesen a szakma legújabb szabályai szerint adogattuk ezeket a tanácsokat, a tesztelés az nem mindenható dolog, engedjenek meg egy példát, amit egy videó konferencián hallgattak végig, nem akarja Őket a szakmai résszel untatni, de szerinte tanulságos a jövő szempontjából is. A László Kórházban, tudják jól, hogy a COVID-on átesett betegek plazma vérvételre mennek, amit a nagyon betegeknek tudnak beadni védelmi szempontból. Ez a passzív immunizálás ismert a védőoltási rendszerekben. Ez egy új technológiával történik, 50 COVID-on biztosan átesett beteg adatát dolgozták fel, ebben az 50 esetből 21 páciens vérében nem volt ellenanyag, pedig biztos, hogy átesett a fertőzésen, 12 páciensnél nem volt annyi, hogy alkalmas lett volna plazmakészítésre és 17 páciens volt erre alkalmas. A tesztek vonatkozásában említette ezt meg, a tesztek ellenanyag alapú tesztek és nem nyújtanak stabil védelmet a negatív tesztek. Ezért próbálták ezt elmondani, amikor erre szükség volt. Ezek körül a témakörök körül forgott ez a három hónap, azt mondhatja, hogy marad és maradjon javaslatként a távolságtartás, a szájmaszk viselet, természetesen vannak szabályok, amiket el lehet rendelni, és el kell helyileg, azok úgy fognak történni. Média szereplések azok, amikben szintén igyekeztek egészségfejlesztési vagy egyéb tanácsokat adni. Összefoglalva Szombathely tényleg mindent megtett azért, mindig hallgattak a szakmai tanácsra, ez nagyon fontos szempont. Utolsó COVID-pozitív beteg a Megyei Kórházban április 3-án volt jelen, összesen pedig 8 COVID-beteget kezeltek, de enyhébbet, egy volt lélegeztető gépen, de nem a COVID miatt, ott derült ki, hogy más ok miatt. Végül is 17 fővel zárták Vas megyét, rosszul esett, hogy az utolsó 3 esetet Zalából importálták. 14 lett volna, de az utolsó 3 beteg a Zala megyei szociális intézményekben dolgozott, de Vas megyében lakott. Így az ő statisztikájukat rontotta. Ők is felépültek, és ez a legfontosabb. Mi volt a siker titka? A megfontoltság, az óvatosság, a tanácsadások, nagy szerepe volt a szakmaiságnak, az időben hozott jó döntéseknek, és persze a lakosság együttműködésének, valamint némi szerencse is kellett hozzá. A szociális intézmények mentesültek a bevitt COVID ellen. A védőeszközök rendelkezésre álltak és rendelkezésre állnak. Felhívná a figyelmet arra, hogy ha azt hallják, hogy valami új, ismételt védekezést kell foganatosítani, akkor azt higgyék el, és ne azt mondják rá, hogy úgysem lesz semmi. Ez egy kiszámíthatatlan, durva vírus, a hatásmechanizmusa még kutatás tárgya. Azon túl, hogy légúton is terjed, a szervezeten belül nem kizárólag a tüdősejteket támadja, hanem a véralvadás rendszert és így tovább. Ebben nagyon sok bizonytalansági tényező van. Mindenek felett a szájkendő és időkeret betartása, távolságtartás, kézfertőtlenítés az intézményekben mindenféle védőeszköz használata, hozzájárult ahhoz, hogy a sikeres kezelés megtörténjen ebben a járványban, hogy mi lesz, azt szokta mondani a járványügyi testületben is, decemberben megmondják, hogy mi volt a második félévben. A WHO legújabb adatai szerint megint halványan emelkednek egyes országokban a megbetegedések száma.

**Kelemen Krisztián képviselő, a bizottság elnöke:** Köszöni Dr. Stánitz Évának a kimerítő tájékoztatást. Kérdezi, van-e észrevétel vagy kérdés. Kérdés nem merült fel, szavazásra teszi fel a határozati javaslatot, aki a tájékoztatót elfogadja, kéri, kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**15/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság az új koronavírus járványhelyzet szombathelyi kezeléséről szóló tájékoztatót tudomásul veszi.

**Felelős:** Kelemen Krisztián, a Bizottság elnöke

(A végrehajtásért: Dr. Holler Péter, a Hatósági Osztály vezetője)

**Határidő:** azonnal

**2./ napirendi pont:** **Javaslat Szombathely Megyei Jogú Város közrendjével, közbiztonságával kapcsolatos beszámolók elfogadására**

 **2/a.** Szombathely 2019. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló

**Előadó:** Dr. Gulyás Ferenc r. ezredes, kapitányságvezető, a Bizottság

 tagja

**Dr. Gulyás Ferenc, a bizottság tagja:** Egy gondolattal kapcsolódna az előtte szólóhoz. Legyen minél kerekebb az az ismeretanyag, amit a COVID-vírussal kapcsolatban jelen tagok megismerhetnek. Az ő feladatuk, amikor kihirdették ezt a különleges jogrendet, a határok őrzése volt, viszonylag nagy létszámmal vettek részt ebben, később a karanténban lévő személyek ellenőrzése volt, akik a köztudatba is bekerültek, nem voltak betegek csak olyan helyekről érkeztek, ahonnét a 2 hetes karanténra határozatot kellett hozni. Ebben egyébként nem volt nekik mérlegelési jogkörük, aki az adott országból érkezett, az ezt a 2 hetet megkapta, és különleges indokolással kaphatott csak felmentést, ezt nem ők adták itt helyben. A létszámról: átlagban 60-70 embert kellett ellenőrizni, ez a kapitányság egész illetékességi területét jelentette, őket minden nap meg kellett nézni. A napirendi pontra visszatérve, illetve erről beszélve, 7 éve számol be Szombathely közbiztonságáról és a kollégái által végzett munkáról. A központilag megadott szempontrendszer alapján állították össze a beszámolót, azt gondolja, számokkal nem terhelné a bizottság tagjait, a statisztikai adatok talán azt igazolják, és képesek meggyőzni mindenkit arról, hogy tisztességes munkát végeztek a kollégái. Ha már Szombathely, illetve a kapitányság területén követnek el bűncselekményt, az elsődleges feladatuk az, hogy az elkövetők minél nagyobb számban elfogásra kerüljenek. Felderítési és nyomozati eredményességeik mutatják meg azt, hogy ezt milyen hatékonysággal csinálják. Azt gondolja, ott, ahol 10 elkövetőből 8-at elfognak, minimum jónak értékelhető. Ők azok, akik ezt majd elmondják, vagy, ha kérdésük van, akkor kérdéseket tesznek fel ezzel kapcsolatban. Az előző bizottsági ülésen azért hangzott el kritika is a munkájukkal kapcsolatban, ott nem reflektált, azt gondolja, majd a közgyűlésen erre mód és lehetőség lesz. Az egyik a közterületen kábítószert fogyasztókkal szembeni intézkedésük és a befolyásoltság alatt lévő személyekkel szembeni intézkedésük számai voltak. A beszámolóban van egy grafikon, ami a kábítószerre vonatkozik, jelzi, hogy a terjesztők azok a kereskedők és nem a fogyasztók. Szövegértés miatt mondta ezt a történetet, sajnos vannak olyan fogyasztói körök Szombathelyen, akikkel ők is heti rendszerességgel találkoznak, és viszik valamilyen tesztelésre, és próbálják kideríteni, hogy milyen anyagot fogyasztanak. Továbbra is nehezíti a felderítést az a tény, hogy naponta találkoznak olyan fiatalokkal, akikről látják, hogy be vannak állva, nem tudják a bolygót, hol is vannak. Valamilyen anyagot is találnak náluk, de nem mindig beazonosítható. Magyarországon már többször is elmondta, a jogalkotó a vegyszerkeverők után megy. Azt gondolja, ebben is viszonylag aktívak, nem árul el titkot e tekintetben, a polgármester úrral, alpolgármester urakkal és elnök úrral volt egy megbeszélésük, hogy fokozottan kitett helye ennek a Fő tér, mint egy gyűjtő helye az ide látogató embereknek, ezzel kapcsolatban volt egy kérés irányukba aktívabb jelenlétre. Ennek a pontos kidolgozása szerinte rövid időn belül meg fog történni, és e tekintetben is elérik azt az aktivitást, ami elvárható az itt lakóktól vagy az őket képviselőktől. Ennyivel szerette volna kiegészíteni a mondanivalóját, hozzátéve azt is, hogy szükséges és indokolt, az újonnan megalakult bizottságnak is megköszönje a munkát, úgy emberileg mint szakmailag, ami támogatást kap a Szombathelyi Rendőrkapitányság Őtőlük, ez példaértékű. A beszámolóban is szerepel anyagi támogatás, amit kapnak, maximálisan köszöni, ez is a jó együttműködés záloga. A társszervek jelenlévő képviselőit is csak köszönteni tudja a közös gondolkodásban és a közösen elvégzett munkában. Azt kéri, ha lelkiismeretük engedi, fogadják el ezt a beszámolót. Kérdésre szívesen válaszol.

**Kelemen Krisztián képviselő, a bizottság elnöke:** Köszönti körükben Horváth Soma alpolgármester urat és Tóth Andrea környezetvédelmi ügyintézőt. Kérdezi, van-e kérdés vagy észrevétel.

**Dr. Gulyás Ferenc, a bizottság tagja:** Úgy tisztességes, hogy ők rendészeti témában nem szavaznának, ha ezt elfogadják. Furcsa lenne az érintettség miatt.

**Kelemen Krisztián képviselő, a bizottság elnöke:** További kérdés nem merült fel, szavazásra teszi fel a határozati javaslatot, aki a beszámolót elfogadja, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal, 0 tartózkodással (2 tag nem vett részt a szavazásban) elfogadta a javaslatot, és az alábbi határozatot hozta:*

**16/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a Szombathely 2019. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló, a Rendőrségről szóló 1994. évi XXXIV. törvény 8. § (4) bekezdése alapján készített beszámolót, és azt a Közgyűlésnek az előterjesztés melléklete szerinti tartalommal **elfogadásra javasolja**.

**Felelős:** Kelemen Krisztián, a Bizottság elnöke

(A végrehajtásért: Dr. Holler Péter, a Hatósági Osztály vezetője)

**Határidő:** 2020. június 25-i Közgyűlés

**2./ napirendi pont:** **Javaslat Szombathely Megyei Jogú Város közrendjével, közbiztonságával kapcsolatos beszámolók elfogadására**

 **2/b.** Szombathely Megyei Jogú Város Közterület-felügyelet 2019. évben végzett szakmai tevékenységéről szóló beszámoló

**Előadó:** Dr. Varsányi Péter, a Közterület-felügyelet vezetője

**Dr. Varsányi Péter, a Közterület-felügyelet irodavezetője:** A Közterület-felügyelet 2019. évi beszámolójában megpróbált egy általános és átfogó képet adni azokról a feladatokról, amelyet elvégeztek. Január 1-től a Közterület-felügyelet a Polgármesteri Hivatal egy része, beolvasztásra került. Beszámolási kötelezettség egyébként addig terhelte őket, 2019. december 31-ig, amíg a Hivatal részévé nem váltak. Irodavezetőként már nincs ilyen kötelezettsége. Jegyző úr mégis kérte, hogy készüljön ilyen anyag. Ezt az anyagot ő elkészítette, azt gondolja, hogy itt egy megtörtént eseményekről van szó, ami az előző év munkáját jellemezte, mindenki tudja, milyen körülmények között, milyen létszámmal végezték a munkájukat. Sokszor elmondta már, ő nem szeretne kiemelni semmit, ha van kérdés, szívesen válaszol rá.

**Kelemen Krisztián képviselő, a bizottság elnöke:** Észrevétel esetleg, ha nincs, a vitát lezárja. Ahogy irodavezető úr is említette, 2020. január 1-től egy teljesen új korszak kezdődik a Közterület-felügyelet életében, és teljesen új irányt szeretnének meghatározni a Közterület-felügyeletnek. Ez a következő napirendi pontnak ez lesz a témája. Nyilván látták azt, hogy az elmúlt években voltak problémák, amiket nem sikerült, vagy csak részben sikerült megoldani. Ő azt gondolja, hogy az idei évben, már az új rendszerben olyan előrelépések történtek, amelyek abszolút a jövőbe mutatnak, megmondja őszintén, és a pénteki sajtótájékoztatón el is mondta, hogy csodálkozik azon, hogy évtizedes problémákat nem sikerült megoldani egészen mostanáig. Kiemelné a parkerdei illegális hulladéklerakást is, amiben már komoly eredményekről tud majd beszámolni. Ez nyilván majd a későbbi napirendi pontoknak lesz a témája. Ő a maga részéről ezt a múltat és korszakot lezártnak tekinti azzal, hogy a 2019. évi beszámolóra a határozati javaslatok közül a „B”-t tenné fel először szavazásra. Aki egyetért azzal, hogy a beszámolót megtárgyalták, de azt nem fogadják el, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal, 1 tartózkodással (3 tag nem vett részt a szavazásban) elfogadta a javaslatot, és az alábbi határozatot hozta:*

**17/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta Szombathely Megyei Jogú Város Közterület-felügyelet 2019. évben végzett szakmai tevékenységéről szóló beszámolót, és azt a Közgyűlésnek **nem javasolja elfogadásra**.

**Felelős:** Kelemen Krisztián, a Bizottság elnöke

(A végrehajtásért: Dr. Holler Péter, a Hatósági Osztály vezetője)

**Határidő:** 2020. június 25-i Közgyűlés

**Dr. Varsányi Péter, a Közterület-felügyelet irodavezetője:** Ennek üzenet értéke van, Elnök Úr, úgy gondolja, ugyanez történt a jogi bizottsági ülésen is.

**Kelemen Krisztián képviselő, a bizottság elnöke:** Szerinte teljesen új irányt kell vennie a Közterület-felügyeletnek, nyilván ez a következő napirendi pontnak a témája lesz, amit ő el is indítana. A kiküldött anyagot szerinte mindenki megkapta, reméli, sikerült átolvasni. Felkéri Dr. Holler Péter Osztályvezető Urat, hogy röviden ismertesse a napirendet.

**3./ napirendi pont:** **Javaslat a Közterület-felügyelet tevékenységét érintő döntések meghozatalára**

 **Előadó:** Dr. Holler Péter, a Hatósági Osztály vezetője

**Dr. Holler Péter, a Hatósági Osztály vezetője:** Röviden összefoglalja, hogy az anyagban milyen intézkedések, milyen feladatok találhatók. Az anyag abból indul ki, hogy 2020. január 1-jén beolvadt Szombathely Megyei Jogú Város Polgármesteri Hivatalába a Közterület-felügyelet. Ezzel a beolvadással, illetve további olyan átszervezésekkel, amelyek összességében nem érintették a Polgármesteri Hivatalnak az összlétszámát, sikerült még plusz 4 státuszt kialakítani. Ezek közül még sajnos nem sikerült mindet betölteni, egyelőre vannak még üres státuszok. Mindent megtesznek ennek érdekében, hogy sikerüljön ezeket mielőbb betölteni. Hirdetnek a Vas Népében és a helyi sajtó minden fórumán. Az pedig, hogy az új státuszok megjelentek, és remélhetőleg inkább előbb, mint később betöltésre is tudnak kerülni, ezzel tud reagálni a Közterület-felügyelet a városban, elsősorban a belvárosban tapasztalható, új vagy régi-új megjelenő problémákra. Erre tér ki az anyagnak a második része. Négy csoportra van szedve. Az első a koldulás és a kéregetés jelenléte, melyet a bizottság tagjai is érzékelnek, hogy elsősorban a belvárosban, elég hangsúlyosan megjelent. Abból kiindulva, hogy a szabálysértési törvény a közterület-felügyelőket is feljogosítja arra, hogy eljárjanak és helyszíni bírságot is alkalmazzanak, ezért a továbbiakban a felügyelet is kiemelt figyelmet fordítson arra, ez jelenleg is így van. Még erősebb jelenléttel szeretné segíteni a rendőrség munkáját is, hogy a Fő téren is jelen vannak. Ehhez hasonló a közterületi szeszesital-fogyasztásnak a problémája, amelyre az anyagban egy rendelettervezetet tesz az előterjesztő, Polgármester Úr. A tervezet, amely részben bővítené, részben pedig nevesítve egyértelműsítene olyan tereket, illetve a köztereket, közparkokat, amelyek esetében ezen túl a teljes tilalom érvényesülne. Ezeken a területeken, innentől kezdve nem lehet szeszesitalt fogyasztani, és ebben is el tudna járni a Közterület-felügyelet. A maradék két rész az szorosan nem a Közterület-felügyelettel függ össze, hiszen itt még a közterületeket nem rendeltetésszerűen használó személyek jelenléte szerepel, itt a hajléktalanokra is gondol, de mindenki annak számít, aki nem rendeltetésszerűen használja, ebben a Fogyatékkal Élőket és Hajléktalanokat Ellátó Nonprofit Kft-nek a segítségét kérte a város. Tudatmódosító szerek hatása alatt álló személyek jelenlétében pedig a rendőrség fog tudni eljárni és segíteni, amelyben az Önkormányzat is minden segítséget megad. Amennyiben szükséges, anyagi erőforrásokkal is fogja támogatni a rendőrségnek e feladatát. Az anyag kitér a Közterület-felügyelet által idén elvégzett új feladatokra, többek között azokra, amelyeket a veszélyhelyzet során láttak el a felügyelők. Ha ezt valaki végig olvassa, tényleg akkor meglátja, hogy az Önkormányzat és a Hivatal részét képező Közterület-felügyelet dolgozói mindent megtettek annak érdekében, hogy ilyen alacsonyan lehetett tartani a fertőzöttek számát itt Szombathelyen. Az előterjesztés új és további feladatokra is javaslatot tesz, egyrészt a közterületen észlelt problémáknak a még hatékonyabb, még gyorsabb megoldását indítványozza, a gyorsreagálású csoport, amely a Kommunális és Környezetvédelmi Irodával, az Informatikai Irodával együtt kialakításra került, ehhez megkapták a felügyelők párosok az új mobiltelefont, amely kifejezetten alkalmas arra, hogy azonnal el tudják juttatni az észlelt problémákat. A Kommunális és Környezetvédelmi Iroda gyorsreagálású ügyintézői rögtön intézkednek annak érdekében, hogy a közterületi problémák minél hamarabb megoldásra kerüljenek. A fogyatékkal élőknek történő segítségnyújtás, a kutyabarát intézkedések és a csatlakozás a nyitott Városháza programhoz pedig mind azokat célozzák meg, amely a Közterület-felügyelet beolvasztásával együtt célként fogalmazódott meg a városvezetésben: szolgáltató jelleget is ki kell alakítani és még hatékonyabb, ügyfélbarátibb eljárást kell a közterület-felügyelőknek az intézkedés során alkalmazni. Végezetül a kényszerítő eszközök használatával kapcsolatban egy olyan helyi javaslat szerepel, mely szerint a vegyi eszközt a továbbiakban is kötelezően kell használni, ugyanakkor a bilincset és a rendőrbotot csak szükség esetén. Sok probléma tapasztalható a közterületeken, ezért a legfontosabbnak azt érzik, hogy a közterületi jelenlét a legfontosabb a felügyelet munkájában. Ezért az anyag javaslatot tesz rá, hogy kerüljön megvizsgálásra, hogy adott esetben a felügyeleten belül milyen átcsoportosítással lehetne azt elérni, hogy az utcán még több felügyelő legyen, egyrészt, hogy érezzék a polgárok, másrészt pedig, hogy az anyagban is szereplő feladatokat minél hatékonyabban el tudja látni a felügyelet. Ebből áll ez az intézkedés csomag, Polgármester Úr javaslata, ehhez kérik a Bizottság támogatását.

**Kelemen Krisztián képviselő, a bizottság elnöke:** Van-e esetleg kérdés, észrevétel? Alpolgármester úr akart esetleg hozzászólni?

**Dr. Varsányi Péter, a Közterület-felügyelet irodavezetője:** Egy kérdése lenne, a „szükség szerint” szó mit jelent? Ha a közterület-felügyelő kint van a közterületen, és belefut egy ilyen élethelyzetbe, ahol ezek az eszközök kellenek ahhoz, hogy eredményesen végre tudja hajtani az intézkedését, és nincs nála, akkor az intézkedés lehet, hogy jogszerű, de nem szakszerű. Ki dönti el, hogy mikor és mit visz magával? Felügyelő dönti el, az irodavezető dönti el és milyen szempontok alapján?

**Dr. Holler Péter, a Hatósági Osztály vezetője:** Kidolgozásra kerül, hogy milyen esetekben mi lesz a kötelező felszerelés. Ennek a célja az volt, hogy a közterület-felügyelőkkel Jegyző Úr mint a Hivatal vezetője elbeszélgetett, és az ő tapasztalataik is beépítésre kerültek a javaslatba. Az ő elmondásuk majdnem egybehangzó volt valamennyi felügyelőnél, hogy az állampolgároknál bizonyos intézkedésnél megtévesztést és ellenérzést kelt a kényszerítő eszközök viselése. A pontos részletek természetesen ki lesznek dolgozva.

**Kelemen Krisztián képviselő, a bizottság elnöke:** Nincs kérdés, hozzászólás, a vitát le is zárja. Az előterjesztésből kiderül, hogy az új irány egy polgárbarát Közterület-felügyelet létrehozása, amelynek zéró toleranciát hirdettek azon a dolgok iránt, amik nagymértékben zavarhatják a lakosságot, illetve szennyezhetik a környezetet, ilyen például az illegális hulladék lerakása akár Szombathely területén, akár a Parkerdő egész területén.

Szavazásra teszi fel a *„Javaslat a Közterület-felügyelet tevékenységét érintő döntések meghozatalára”* című előterjesztésnek a közterület használatának szabályairól szóló 2/2011. (I.31.) önkormányzati rendelet módosításáról szóló rendelet-tervezetet, illetve a határozati javaslatot, aki a rendeletmódosítással és a határozati javaslattal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatokat hozta:*

**18/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat a Közterület-felügyelet tevékenységét érintő döntések meghozatalára”* című előterjesztést megtárgyalta, és a közterület használatának szabályairól szóló 2/2011. (I.31.) önkormányzati rendelet módosításáról szóló rendelet-tervezetet a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Dr. Holler Péter, a Hatósági Osztály vezetője)

**Határidő:** 2020. június 25-i Közgyűlés

**19/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat a Közterület-felügyelet tevékenységét érintő döntések meghozatalára”* című előterjesztést megtárgyalta, és a határozati javaslatot a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Dr. Holler Péter, a Hatósági Osztály vezetője)

**Határidő:** 2020. június 25-i Közgyűlés

*Dr. Varsányi Péter, a Közterület-felügyelet vezetője eltávozott az ülésről.*

**4./ napirendi pont:** **Szombathely Megyei Jogú Város Önkormányzata 2019. évi zárszámadása**

 **Előadó:** Szakács Eszter, a Költségvetési Iroda vezetője

***Janzsó Zoltán, a bizottság tagja és Viszlayné Pavelkovits Petra, a bizottság tagja*** *eltávozott az ülésteremből, így a Bizottság jelen lévő tagjainak száma* ***11 főre*** *változott.*

**Szakács Eszter, a Költségvetési Iroda vezetője:** Három előterjesztés van, amit tulajdonképpen az osztály előkészített. A hármat egybe szőné a gondolataiban, de természetesen önállóan kell róla szavazni. Kezdjék a zárszámadási rendeletüknél, ami a 2019. évi gazdálkodását mutatja az Önkormányzatnak, ebben a bevételek és a kiadások tekintetében a pénzforgalmilag teljesült tételek lettek bemutatva, tehát tényadatok, ebben már semmilyen módosítást nem lehet alkalmazni. Tovább szőve gondolatait, ezt követi majd a 2019. évi maradványoknak az elszámolásáról, illetve a jóváhagyásáról szóló előterjesztés. Miután elkészült a zárszámadási rendelet, akkor az előirányzatok és a teljesítési adatok közötti különbségeket, illetve összegeket három részre tudják bontani. Van a kötelezettségeik, úgynevezett szabadmaradványok, illetve az elvonásra javasolt tételek. A kötelezettségek mögött szerződések, megrendelések állnak, a szabadmaradványoknak nevezett kategória, ami átvitt értelemben szabad, ezen tételek mögött közgyűlési és bizottsági döntésekkel lefedett tételek jelennek meg, és az utolsó, a harmadik az elvonásnak az összege, ami jelen esetben 19.267 eFt-os összeget jelentett az Önkormányzat költségvetésében. Itt áttér a költségvetési rendelet módosítására. A rendeletmódosításnak a legfőbb vázát az képezi, hogy a maradványok beemelésre kerülnek a 2020. évi költségvetési rendeletbe. A szabadmaradvány összege úgymond elköltésre került, ez pedig az előterjesztés indoklásának a IV. fejezetében láthatják, mire is fordítódik a maradványnak az összege. Ennek a levezetésnek a lényege: a veszélyhelyzet következtében voltak olyan központi intézkedések, amelyek bevételi elvonásokat, elmaradásokat eredményeztek az Önkormányzatnál. Tulajdonképpen ezt pótolják a maradvány összegével, illetve egyéb kiadási tételek, általában kulturális, sport tételek vonatkozásában pedig megtakarításokról számolhatna be. Köztudott, hogy a veszélyhelyzetre való hivatkozásra tekintettel rendezvények maradtak el, ezek úgymond megtakarításként szerepelnek már a 2020. évi költségvetésen. Köszöni szépen. Ha kérdés van, szívesen válaszol.

**Kelemen Krisztián képviselő, a bizottság elnöke:** Köszöni szépen. Van-e esetleg kérdés, észrevétel? Kérdés nem merült fel, a vitát lezárta. Szavazásra teszi fel a *„Szombathely Megyei Jogú Város Önkormányzata 2019. évi zárszámadása”* című előterjesztést, és az önkormányzat 2019. évi gazdálkodásának végrehajtásáról szóló rendelet-tervezetet, aki a határozati javaslattal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**20/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Szombathely Megyei Jogú Város Önkormányzata 2019. évi zárszámadása”* című előterjesztést megtárgyalta, és az önkormányzat 2019. évi gazdálkodásának végrehajtásáról szóló rendelet-tervezetet a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Stéger Gábor, a Közgazdasági és Adó Osztály vezetője)

**Határidő:** 2020. június 25-i Közgyűlés

**5./ napirendi pont:** **Javaslat Szombathely Megyei Jogú Város Önkormányzata 2019. évi maradvány elszámolásának jóváhagyására**

 **Előadó:** Szakács Eszter, a Költségvetési Iroda vezetője

**Kelemen Krisztián képviselő, a bizottság elnöke:** A napirendi ponttal kapcsolatban, amelyről már volt szó, megkérdezi, van-e kérdés. Kérdés nem merült fel, a vitát lezárta. Szavazásra teszi fel a *„Javaslat Szombathely Megyei Jogú Város Önkormányzata 2019. évi maradvány elszámolásának jóváhagyására”* című előterjesztést, és aki a határozati javaslattal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**21/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely Megyei Jogú Város Önkormányzata 2019. évi maradvány elszámolásának jóváhagyására”* című előterjesztést megtárgyalta, és a határozati javaslatot a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Stéger Gábor, a Közgazdasági és Adó Osztály vezetője)

**Határidő:** 2020. június 25-i Közgyűlés

**6./ napirendi pont:** **Javaslat Szombathely Megyei Jogú Város Önkormányzata 2019. évi maradvány elszámolásának jóváhagyására**

 **Előadó:** Szakács Eszter, a Költségvetési Iroda vezetője

**Kelemen Krisztián képviselő, a bizottság elnöke:** A napirendi ponttal kapcsolatban, amelyről már volt szó, megkéri Szakács Eszter irodavezető asszonyt, hogy tájékoztassa a bizottságot az előterjesztés bizottságra vonatkozó részével kapcsolatban.

**Szakács Eszter, a Költségvetési Iroda vezetője:** A Bizottság kompetenciájába tartozó tételeket a 18. számú melléklet tartalmazza, és jelen rendeletmódosításban ezek a tételek nem változtak. A Közterület-felügyelet a Polgármesteri Hivatal költségvetésében szerepel. A maradványok beépítésre kerültek, tehát a központi támogatások bérkompenzációk a Polgármesteri Hivatal költségvetésében jelentek meg, ezt átvezették a rendeleten.

***Janzsó Zoltán, a bizottság tagja*** *visszatért az ülésterembe így a Bizottság jelen lévő tagjainak száma* ***12 főre*** *változott.*

**Kelemen Krisztián képviselő, a bizottság elnöke:** Köszöni Szakács Eszter irodavezető asszonynak. Van-e esetleg kérdés, észrevétel? Nincs, a vitát lezárta. Szavazásra teszi fel az önkormányzat 2020. évi költségvetéséről szóló 4/2020. (III.5.) önkormányzati rendelet módosításáról szóló rendelettervezetet, valamint a *„Szombathely Megyei Jogú Város Önkormányzata 2020. évi költségvetésének II. sz. módosítása”* című előterjesztés határozati javaslatait, és aki a rendelettervezettel és a határozati javaslatokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatokat hozta:*

**22/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Szombathely Megyei Jogú Város Önkormányzata 2020. évi költségvetésének II. sz. módosítása”* című előterjesztést megtárgyalta, és az önkormányzat 2020. évi költségvetéséről szóló 4/2020. (III.5.) önkormányzati rendelet módosításáról szóló rendelettervezetet a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Stéger Gábor, a Közgazdasági és Adó Osztály vezetője)

**Határidő:** 2020. június 25-i Közgyűlés

**23/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Szombathely Megyei Jogú Város Önkormányzata 2020. évi költségvetésének II. sz. módosítása”* című előterjesztést megtárgyalta, és a határozati javaslatokat a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Stéger Gábor, a Közgazdasági és Adó Osztály vezetője)

**Határidő:** 2020. június 25-i Közgyűlés

**7./ napirendi pont:** **Javaslat a „Vigyázzunk Együtt Szombathelyre!” elnevezésű köztisztasági program elindítására**

 **Előadó:** Bonti Tamás, a Kommunális és Környezetvédelmi Iroda vezetője

**Bonti Tamás, a Kommunális és Környezetvédelmi Iroda vezetője:** Az előterjesztésben azt írták le, amit Elnök Úr is többször említett. „Vigyázzunk együtt Szombathelyre!” Az illegális hulladék, illetve a szemetelés és a környezettudatos életmódot próbálták meg előtérbe helyezni. Az 1. pont azt mutatja be az előterjesztésen belül, amit olvastak, hogy tulajdonképpen a képviselők saját körzetükben szerveznének egy „Te szedd!” akcióhoz hasonló napot, ehhez az ő irodájuk és a Szova Zrt. nyújtana segítséget a megfelelő eszközökkel. Ugyanezt egy kicsit nagyobb volumenben elképzelték, ezt a 2. pontban írták le. Nemcsak a „Te szedd!” akcióhoz kapcsolódnának, hanem évente ezen felül még egy alkalmat jelölnének ki, városi nagytakarítást szerveznének, szintén a Szova Zrt, az Önkormányzat és civil szervezetek segítségével. A 3. pontban írták, „Fogadj örökbe egy parkot!”, abszolút kidolgozás alatt lévő program. Itt az elnevezés fogalmazódott meg, és a Közgyűlés után fogják majd elkezdeni Horváth Soma alpolgármester úrral és Kelemen Krisztián elnök úrral együtt ennek a kidolgozását, hogy hogyan és milyen formában is működne ez. Igazából arra gondoltak, hogy cégek vagy civil szervezetek fogadhatnának örökbe parkokat, akár ők ott egy szemétszedést indíthatnának vagy padokat javíthatnának, vagy egyéb, úgynevezett közösségi munkát végeznének egy évben egyszer vagy több alkalommal is. Említette, ez még kidolgozás alatt van. A 4. és 5. pontot egy kicsit összefűzötten mondaná, ez egyértelműen arról szól, hogy az illegális hulladéklerakást szeretnék visszaszorítani, leginkább a költségvetésben szeretnék azt megoldani, hogy ne milliókat kelljen költeni, ahogy már itt az előzőekben is hallották, a Parkerdőbe kihelyeztek egy kamerát, ennek az eredményét a következő pontban fogják elmondani, milyen sikeres is volt, pedig kb. másfél hete van kint, és már sikereket értek el. Szeretnék azt megvalósítani, ami az előző bizottsági ülésen is elhangzott, hogy nem biztos, hogy jó döntés az, hogy önkéntes alapon szerveznék meg a Parkerdőben lévő kiskerteseknek, hogy ki akar szemetet elszállítani és ki nem. Itt a jogszabályi háttereket vizsgálják, egy kötelezettséget szeretnének. Minden érintett ingatlan tulajdonosnak kötelező befizetni „x” forintot és ezért cserében heti 1 szemétszállítás lenne. Ennek a módja is jelenleg egyeztetés alatt van a Szova Zrt-vel, hogy milyen módszer lenne, valamint a képviselőkkel is, hogy mi az, amit támogatni lehet. Kettő plakát elhelyezése, amihez megjött az árajánlat. 350.000,- Ft-ba kerülne, természetesen kihelyezéssel együtt, nagyságrendileg a kettő plakát, ez 1,5x2 m-es plakát lenne az Erdei iskola úton, illetve a Jégpince úton lenne elhelyezve. Nyilván nem ott, ahol a szemetelés van, valahol már előtte fel kell hívni a figyelmet, milyen következményekkel jár, ha valaki az illegális hulladékot elhelyezi. Nagyjából az előterjesztés ezekről szól.

**Kelemen Krisztián képviselő, a bizottság elnöke:** Folyamatosan foglalkoznak a köztisztaság kérdéskörével, és céljuk az, hogy Szombathelyen javítsák a köztisztaságot, illetve zéró toleranciát hirdetnek az illegális hulladéklerakással szemben. Folyamatosan dolgoznak azon, hogy ezt a köztisztasági programot hogy tudnák jobbá, hatékonyabbá tenni, mivel lehetne még kibővíteni. Néhány dolgot ő is kihúzott magának, például valóban szívből tudja ajánlani az egyéni körzeti képviselőknek, hogy szervezzenek önkéntes szemétszedéseket, hiszen annak nagyon komoly közösségkovácsoló hatása van. Ez által ismerkedett meg nagyon sok értékes és jó emberrel, sőt barátságok is kötődtek ez által, azt gondolja, hogy egy-egy választó körzetben, ha politikai szempontokat vesznek figyelembe, nagyon hamar híre megy, hogy az adott körzet képviselője saját maga kint van és szedi a szemetet. Ő maga évek óta szervezi és csinálja ezt. Valamilyen szinten ez a városi nagytakarítás ötlet is tőle származik, mert tavaly indítottak el egy tavaszi nagytakarítást a Joskar-Ola lakótelepen, amihez valóban nagyon komoly összefogás, együttmükődés társult képviselői koordinációval, akár a Szova Zrt., a FÉHE NKft., akár az önkéntesek bevonásával, és valóban látványos eredményeket értek el. Megtisztult a lakótelep a szeméttől, a csikkektől, a portól is valamilyen szinten, ha ezt mind a 14 választókörzetben meg tudnák valósítani, akkor ő azt gondolja, komoly eredménye lehet köztisztasági szempontból. Másik dolog: korábban a bizottság foglalkozott már azzal, hogy a Hivatal ennek az utómunkáját intézte is, hogy kiküldtek egy megkeresést a KLIK felé, illetve a szombathelyi civil egyesületek felé, hogy amennyiben lehet, ők is kapcsolódjanak be az ő, bizottsági szinten meglévő köztisztasági programjukba, illetve csatlakozzanak céljaikhoz, szervezzenek ők is önkéntes alapon ilyen szemétszedéseket. Nyilván, ezt véleménye szerint felülírta a koronavírus járvány, pont akkor, amikor jó idő lett volna ezekhez a programokhoz, jött a pandémiás időszak. Bízik benne, hogy ezek a levelek, információk nem vesztek el ezeknél a civil szervezeteknél, és elő fognak kerülni a nyár és az ősz folyamán. Tehát feltételezve, hogy nem lesz egy második hullám, és akkor közösen egy összefogással, azt gondolja, hogy tisztábbá tudják tenni Szombathelyt.

Kérdés, észrevétel ezzel kapcsolatban. Nincs, a vitát lezárta. Szavazásra teszi fel a *„Javaslat a „Vigyázzunk Együtt Szombathelyre!” elnevezésű köztisztasági program elindítására”* című előterjesztés határozati javaslatát, és aki a határozati javaslattal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**24/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat a „Vigyázzunk Együtt Szombathelyre!” elnevezésű köztisztasági program elindítására”* című előterjesztést megtárgyalta, és a határozati javaslatot a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Kalmár Ervin, a Városüzemeltetési és Városfejlesztési Osztály vezetője)

**Határidő:** 2020. június 25-i Közgyűlés

**8./ napirendi pont:** **Tájékoztató a Parkerdőben az illegális hulladék lerakással kapcsolatban**

 **Előadó:** Dr. Gulyás Ferenc, a bizottság tagja

**Dr. Gulyás Ferenc, a bizottság tagja:** Az előterjesztésben is szerepel, volt egy egyeztetés, azt gondolja, hogy a jogszabályi feltételeknek megfelelően nagyon gyorsan és rugalmasan megtörténtek azok az előkészületek, melyek szükségesek és indokoltak voltak, hogy kamerák kikerüljenek. Parkerdő is szintén egy neuralgikus pont a szemetelés szempontjából, ahogy a beszámolóban is szerepelt, nem egészen 2 hét alatt eredményt hozott. Ami meglepő talán, hogy tisztes családanyák és családapák azok, akik eljárás alá vonásra kerültek. Egyszerűen sem a motivációt, sem az indokot egyik esetben sem érteni, hogy miért nem a szeméttelepre vitték be a szemetet. Nagyon kulturáltan, zacskóba bekötve vittek ki festéket, csempét és minden olyan dolgot, amit le lehetett volna a hulladékudvarba adni. Ez a szám mindennap bővül, folyamatos az ellenőrzés és a tettenérés is. Igazából nem tudnak magyarázatot adni ezek az emberek, hogy miért is oda teszik le a szemetet. Még egy érdekes dolog. Ők az erdei állatokra fogták azt a részt, hogy széttúrják a szemetet, pedig nem, ezt tisztes családanyák és családapák, ott guberáltak a szemétben. Ezt komolyan mondja, jól szituált, egzisztenciával rendelkező emberek voltak, akik szétszabták a zsákokat, és néztek körül, valamit keresve a zsákok között, ez is tanulság volt. Még egy nagy tanulság. Örül annak, hogy vannak ilyen kezdeményezések, hogy vonják be az embereket szemétszedésbe, de amíg a zéró tolerancia az emberek fejében nem rögzül, addig nagyon sokáig fognak ők erről beszélni, mert továbbra is azt tudja mondani, hogy egyetlen egy bejelentés nem érkezik azzal kapcsolatban, hogy a Parkerdőben, akik kint laknak, bármilyen bejelentést tettek volna, bármit észleltek volna, hogy oda szemetet tettek le. Aki a Parkerdőben körbe néz, az a legmegdöbbentőbb, szépen becsomagolt szemetek vannak kint nagy többségben az erdőben, 60 literes és 40 literes kukászsákokban szépen elhelyezve az erdő szélén. Amíg nem nő fel egy olyan nemzedék, aki megértené, hogy nem oda kellene vinni, ez a szemétmennyiség, ami egyesével ki van téve, otthon a saját kukában is elhelyezhető lenne. Nem mind olyanról van szó, hogy ipari méretekben hordja ki a szemetet, addig baj van, addig fognak erről beszélni. A kamera jó, hogy kint van. A kamerának egyébként az a jelentősége, hogy értsék is, hogy miért volt erre szükség. Megegyeztek abban, a Közterület-felügyeletnél is dolgoznak munkatársai. Külön figyelik ezt a kamerát, ahogy mozgás van, azonnal mennek is ki. Indul a járőr páros, hogy a tettenérés meglegyen. Nagyon örül minden olyan újságcikknek, hogy a szemétben található papírok, számlák alapján beazonosítható az elkövető, ezt higgyék el, valóban így van, de a mai magyar jogrendben a bíróságnak ez kevés, sajnos ezt ki kell mondani. Nem elégséges bizonyíték. Ezért szükséges a tettenérés, ezért kellettek a kamerák, ezért jó, hogy az előterjesztésben, az előző előterjesztésben is lehetőség van arra, hogy mobilan tudják kezelni a kamerákat. Ő azt gondolja, valamennyire ennek híre fog menni, hogy tettenérés van. Minden olyan esetben, amikor veszélyes anyag fellelhető a szemétben, akkor nem szabálysértés, hanem büntető eljárást indítanak. Kettő eset volt összesen, amikor olyan szemét került kirakásra, ahol nem volt veszélyes hulladék, az összes többi esetben büntető eljárás indult. Sikerült azt is megbeszélniük az ügyészséggel, hogy gyorsított eljárásban viszik ezt bíróság elé. Reméli, a büntetés is olyan lesz, aminek lesz visszatartó ereje. Ha itt tartanak, közeledve az 5 órához, csak a zéró tolerancia és hogy mennyire nehéz a fejekben rendet tenni, ide felé jöttek, másik sarkalatos dolog a közlekedés és a közlekedési kultúra és morál. Több cikk is megjelent, hogy milyen autókkal és milyen állapotú autókkal közlekednek. Ez alól a kapitányságuk sem kivétel. Nemrégen intézkedtek a kollégái olyan gépkocsivezetővel szemben, hogy rendszám nélkül, műszaki nélkül, a gépkocsivezetőnél semmilyen papír nem volt és ivott is. Amikor megállították, a kérdés a következő volt: „Miért, itt a faluban sem lehet?” Mondták, hogy nem. Sajnos, egy kicsit a szemeteléssel is igy vannak. A kamerának az a része is érdekes lenne, amikor a kollégák kimennek, és mondják, hogy nem szabad letenni, van egyfajta döbbenet az arcokon, hogy miért nem? Talán nem ide kellene a szemetet letenni. Akik ellen intézkedés folyt, módjuk és lehetőségük is volt akár anyagilag is, hogy akár szükséges plusz pénzt ki tudtak volna fizetni. Tovább csinálják ezt az ellenőrzést. Reméli, hogy eljutnak az emberek odáig, hogy megértik, nem kellene szemetelniük.

**Kelemen Krisztián képviselő, a bizottság elnöke:** Megköszöni Kapitány úrnak és a rendőrség munkatársainak, a Közterület-felügyeletnek, a Hivatal munkatársainak, a Szova Zrt. munkatársainak, a FÉHE NKft. munkatársainak is, hogy ilyen gyorsan és ilyen rövid időn belül is sikerült eredményt elérni. Azt gondolja, ez volt a cél, bár sokan szkeptikusak voltak ezzel kapcsolatban, hogy megoldható ez, kivitelezhető ez, ő azt gondolja, hogy bebizonyították, hogy igen. Ebben is, mint hasonlóan a koronavírus járvány elleni védekezésben is, esetleg élen járhatnak. Nagyon fontos a szemléletformálás, de ebben viszont zéró tolerancia kell, hogy legyen. Vannak olyan emberek és vannak olyan helyzetek, amikor a szemléletformálás már nem használ. Nyilván ezért kezdték meg pénteken, önkormányzati szinten ennek a publikálását a sajtótájékoztató keretében. Szeretnék, ha ez mindig napirendi ponton lenne. Zéró tolerancia az illegális hulladéklerakókkal szemben, már csak azért is, ő pénteken reggel volt kint az ominózus helyeken, és tisztaságot talált. Parkerdő felé a Jégpince kereszteződésben, ahol tűzcsap van, és nagyon sokszor onnan kerülnek elő fényképek, még az is tiszta volt. Azt gondolja, hogy nagyon hamar híre ment annak, hogy a Rendőrség nem lacafacázik és kőkeményen összefogott az Önkormányzattal, és büntetnek, ennek igenis híre ment. Megdöbbentő, hogy 52 éves jól szituált hölgy arra vetemedik, hogy kiviszi a kis hulladékát és lerakja. Döbbenet. Ezekre a tettenérésekkel fognak olyan eredményt elérni, amikor majd meggondolja a bácsika is, aki biciklivel vitte ki a kommunális szemetet, kapott érte 10.000,- Ft helyszíni bírságot, vajon megérte-e? Valószínű nem. Nyilván ezt el is fogja mondani a szomszédnak is, ő se vigye oda ki a szemetet. Az intézkedésnek itt nincs vége, erre egy stratégiai javaslatot tettek a bizottsági ülés asztalára, viszik tovább az intézkedéseket. Tárgyalásokat folytatnak az Erdészeti Zrt. igazgatójával, bizonyos területeknek adott esetben a lezárásáról tárgyaltak, a mobil kamera gyakorlatilag áthelyezésre fog kerülni, sőt, az erdészettel elindult egy olyan együttműködés, nyilván, látva a részükről is, hogy ők komolyan gondolják, hogy nekik tudnának segíteni abban, hogy megtisztítsák a Parkerdőt, hiszen ez közös ügy, közös érdek. Valószínű, még több kamera is beszerzésre kerül, azok is üzembe lesznek helyezve, ahogy irodavezető úr is említette, táblák kerülnek kihelyezésre. A Jogi Osztály gőzerővel dolgozik azon, hogy a közszolgáltatási szerződésre hogyan tudnák kötelezni lehetőségként felkínálni a kiskert tulajdonosoknak, hogy hulladék elszállításában picit nagyobb lehetőséget kapjanak tőlük ők is. Nem egy egyszerű dolog, ő bízik benne, hogy január 1-től el fog tudni indulni ez a fajta megoldás is. Nyilván ez azt jelenti, hogy meg fog tisztulni a Parkerdő.

Van-e esetleg kérdés, hozzászólás?

**Egyed László, a bizottság tagja:** Egy gondolatot ébresztettek benne az előzőekben elmondottak. Az elmúlt időszak tűzeseteire visszagondolva az állampolgárok már arra sem képesek, hogy felgyújtsák a hulladékukat. A korábbiakban rengeteg olyan tűzeset volt a Parkerdőben, oda kihordott háztartási hulladékot, gondolja, a nyomok eltüntetése, a beazonosítás érdekében, fel is gyújtották azokat. Most már fel sem gyújtják a szemetet. Továbbra is hordják a szemetet, de már nem gyújtják fel.

**Kelemen Krisztián, képviselő, a bizottság elnöke:** Az az igazság, épp elég volt a szeméttelepen történt tűzeset. Nagy probléma például a parkerdőben a nyesedéknek az elhelyezése is, azt gondolja ez még mindig a kisebb probléma, mert az lebomlik. Rengeteg helyen találkozni nyesedék elhelyezésével, Németh Ákos tanácsnok úrral már dolgoznak azon, hogy esetleg a lomtalanításhoz hasonló módón lehetne mondjuk lehetne nyesedék időszaki elszállítást biztosítani a szombathelyiek számára, amennyiben ez szükséges.

**Büki Zoltán, a bizottság tagja:** Gratulál a rövidtávon elért sikerekhez és az eredményekhez. Említette, hogy ma reggel találkozott azzal, hogy elindult a Rendőrségnek a hivatalos Facebook oldala.

**Dr. Gulyás Ferenc, a bizottság tagja:** A Rendőrségnek régóta van már Facebook oldala. Insta is indult, az is volt. Egyébként próbálnak nyitni ebbe az irányba is. Van egy külön szolgálatuk, akik ezzel foglalkoznak, úgy, hogy megpróbálnak minden olyan fórumon megjelenni, ahol minél szélesebb körben elérnek embereket. A nyomtatott sajtó mellett meg kell maradniuk, hiszen jó páran kevésbé szeretik a számítógépeket. A számítógépeken rövid hírekkel kell most a fiatal generációt bombázni. Köszöni, átadja a kollégáknak. Friss hírek kellenek, naponta, ami nem kevés energiát igényel. Ők is érzik, hogy szükség van erre a dologra. Az elmúlt fél órában arról beszéltek, hogy kell egyfajta szemléletváltás, ennek egyik része az, hogy valaki fél attól, hogy megbüntetik, sokkal jobb, ha saját magának érzi a dolgokat. Próbálják propagálni.

**Kelemen Krisztián képviselő, a bizottság elnöke:** Kérdés, észrevétel ezzel kapcsolatban. Nincs, a vitát lezárta. Szavazásra teszi fel a *„Tájékoztató a Parkerdőben az illegális hulladék lerakással kapcsolatban”* című előterjesztés határozati javaslatát, és aki a határozati javaslattal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**25/2020. (VI.22.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság megtárgyalta a Parkerdőben az illegális hulladék lerakással kapcsolatos előterjesztést, és a megtett intézkedésekről, lefolytatott tárgyalásokról szóló tájékoztatást tudomásul veszi.

2. A Bizottság felkéri az elnökét, hogy a Parkerdő területén történő illegális hulladéklerakás visszaszorítása, megszüntetése érdekében folytatott egyeztetésekről, meghozott döntésekről továbbra is folyamatosan tájékoztassa a Bizottságot.

**Felelős:** Kelemen Krisztián, a Bizottság elnöke

 (A végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 1. azonnal

 2. folyamatos

**9./ napirendi pont:** **Javaslat a polgárőr támogatási keret elosztásával kapcsolatos döntés meghozatalára**

 **Előadó:** Boór Sándor védelmi ügyintéző

**Boór Sándor védelmi ügyintéző:** Az előterjesztésben részletesen leírta, hogy történt a támogatás elosztása és felosztása korábbi bizottság ideje alatt. Ezt többen is tudják, akik már a korábbi bizottságban is tagok voltak. A korábbi támogatás elosztásnak egy finomítása történne meg a mostani döntéssel. Márciusban, mivel nem volt bizottsági ülés, az alaptámogatás kiadása Polgármester Úr döntése alapján történt meg 5000,- Ft/fő összegben, ami benne is van a határozati javaslatban. Viszont az eredményességi támogatáshoz mindenképpen meg kell hozni azt a döntést, ami benne van az előterjesztésben. A változás a korábbihoz annyi lenne, hogy mindenki a szolgálati órák alapján kapná a támogatást, valamint a támogatási rendszernél annyi változás lenne, hogy az éves beszámoló táblázatai bővülnének, illetve a táblázatok elnevezése változik. Az új táblázatos beszámoló kitöltési útmutatóval a 4. számú melléklete az előterjesztésnek.
A korábbi évben volt több olyan feladat a polgárőrségek részére, amikor több nagy városi rendezvényen is részt kellene venniük, mint a karneválon, már régóta, amikor nagyobb létszámra és hosszabb idejű szolgálatra van szükség. Ezt a szolgálatellátást csak pontos és széleskörű koordinációval lehet biztosítani. A korábbi bizottság már egy súlyozást kitalált a különböző ellátott feladatok között, ez a súlyozás most ebben az irányban folytatódik, és bekerülnek a nagyobb óraigényű szolgálatok, ezzel módosulna az egész. Az előterjesztés 2. és 3. mellékletében bemutatta, hogy mennyi támogatást kaptak az egyes egyesületek. Az új javasolt megoldás most még jobban közelít ahhoz, hogy az elosztás igazságosabb legyen.

**Kelemen Krisztián képviselő, a bizottság elnöke:** Konkretizálták, hogy a Szombathely közigazgatási területén belül történő tevékenységet szeretnék elsősorban támogatni. Nem tennének különbséget polgárőr egyesületek között, hanem mindenki a leadott óraszámok alapján kapná a támogatást. Természetesen az alaptámogatás ugyanúgy létszám alapján történne, mint eddig. Azzal az előrebocsátott gondolattal, hogy ő az 5.000,- Ft-ot szeretné a későbbiekben emelni akár 7.000,- Ft-ra vagy 7.500,- Ft-ra, ezzel kapcsolatban megkezdte a tárgyalásokat Polgármester Úrral. Ez egy következő döntésnek lehet az eredménye, illetve egy későbbi bizottsági ülésen lehet ez téma. Ez a két változtatás történt. Korábban volt egy polgárőr egyesület, illetve van is, az a polgárőr egyesület, aki gyakorlatilag a leadott, lejelentett óraszámoktól függetlenül megkapta az 1/5 részt. Azt gondolta, hogy a leadott, lejelentett óraszámok alapján történjen, a támogatásban ne tegyenek különbséget polgárőr és polgárőr egyesület között.

Kérdés, észrevétel ezzel kapcsolatban? Nincs, a vitát lezárta. Szavazásra teszi fel a polgárőr támogatási keret elosztásának módosításáról szóló előterjesztés határozati javaslatát. Aki a határozati javaslattal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**26/2020. (VI.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a polgárőr támogatási keret elosztásának módosításáról szóló előterjesztést és javasolja a polgármesternek, hogy a polgárőrségek támogatására fordítható keretösszeg az alábbiak szerint kerüljön elosztásra:

1. A polgárőr egyesület támogatása alaptámogatásból és eredményességi támogatásból tevődik össze. Az alaptámogatás az egyesület aktív tagjai után adott fejkvóta szerű támogatás, amely az egyesület alapműködését biztosítja. Az eredményességi támogatás alapja az egyesületek által végzett tevékenység. Az eredményességi támogatás elosztására a bizottság a korábbi években alkalmazott rendszert módosítja.
2. A polgárőr egyesület minden aktív tagja (polgárőr és ifjú polgárőr) után, aki Szombathelyen lát el rendszeresen szolgálatot 5000,-Ft/fő/év alaptámogatást igényelhet. Az aktív tagnak azt a polgárőrt és ifjú polgárőrt lehet számítani, aki polgárőr igazolvánnyal rendelkezik, illetve az igazolvány igénylése az Országos Polgárőr Szövetség felé be lett adva, valamint rendszeresen szolgálatot ad vagy az egyesület munkájában rendszeresen részt vesz.
3. Az alaptámogatást az első fél évben kell kiutalni az egyesületek részére az Önkormányzati Támogatási Rendszerbe feltöltött kérelem és annak előírt mellékletei, illetve az egyesületi tagnévsor alapján.

1. Az alaptámogatás kiutalása után fennmaradó támogatási keret képezi az eredményességi támogatásra felhasználható keretet. Az eredményességi támogatást legkésőbb november hónapban kell kiutalni az egyesületek részére az ÖTR-ben szabályozottak szerint.
2. A támogatás igénylésének feltétele a polgárőr egyesület által az Önkormányzati Támogatási Rendszerbe feltöltött kérelem és annak előírt mellékletei, illetve az eredményességi támogatás esetén az egyesület éves tevékenységének beszámolója.
3. Az eredményességi támogatás alapja az egyesületek által végzett éves tevékenység, melyről a támogatást igénylő polgárőr egyesületek a bizottság által javasolt éves beszámolójelentést készítenek és azt kérelmükkel szeptember 30-ig az Önkormányzati Támogatási Rendszerbe feltöltik.
4. Az eredményességi támogatás elosztására a bizottság egy szorzókat tartalmazó értékelő rendszert alkalmaz, amely az egyes szolgálati tevékenységek (pl. rendőr-polgárőr járőr, saját szervezésű szolgálat) között tesz szorzókkal különbséget és így az egyesület által teljesített szorzókkal módosított óraszám adja az egyesület összes eredményességi óraszámát.
5. Az összes egyesület eredményességi óraszámával elosztásra kerül a felosztható keret összege és így megkapjuk az 1 eredményességi óra értékét, amelyet ezt követően visszaszorozzuk az egyesület óraszámával és a kerekítés után megkapjuk az egyes egyesületek eredményességi támogatásának végösszegét.
6. A Bűnmegelőzési, Közbiztonsági és Közrendvédelmi Bizottság a „Beszámoló a polgárőr egyesület éves tevékenységéről” című táblázatos űrlap módosított, az előterjesztés 4. számú melléklete szerinti tartalommal történő használatát javasolja.

**Felelős:** Kelemen Krisztián, a Bizottság elnöke

 Dr. Holler Péter, a Hatósági Osztály vezetője

**Határidő:** 2020. június 30. az egyesületek tájékoztatásra

**10./ napirendi pont: Különfélék**

 **Előadó:** Kelemen Krisztián, a Bizottság elnöke

**Kelemen Krisztián képviselő, a bizottság elnöke:** A hulladéktároló tűzesettel kapcsolatban szerette volna megköszönni a katasztrófavédelemnek a munkáját a Szombathelyen kívüli városokból érkező tűzoltóknak és az önkéntes tűzoltóknak a munkáját, a rendőrségnek a munkáját, a polgárőrségnek és mindenkinek, aki részt vett a katasztrófa elhárításában. Nagyon gyorsan sikerült elszigetelni a tüzet, igaz, hogy az eloltás több mint 3 napig tartott. Nem volt egyszerű feladat, de jó, hogy nem terjedt tovább.

**Egyed László, a bizottság tagja:** Köszöni szépen, hogy ott megjelentek és intézkedtek, a tűzoltók részére ásványvíz biztosítására a helyszínen. Köszöni még egyszer a segítséget.

**Kelemen Krisztián képviselő, a bizottság elnöke:** Kiemeli, hogy nagyon sok városi cég segített a tűz oltásában, elhangzott korábban, de köszönetet mondtak a Falcónak, hozott egy olyan munkagépet a helyszínre, amivel pillanatok alatt lehetett temetni a tüzet, és a gép segítségével gyorsan, hatékonyan tudtak dolgozni. Hihetetlen volt látni testközelből 10-15 méterről azt a munkát, azt a szervezettséget, ami ilyen esetben a Katasztrófavédelmet, illetve a tűzoltóságot jellemzi. Ilyen többet ne történjen Szombathelyen.

A koronavírus járvány ideje alatt Polgármester Úr saját hatáskörben kérésére, kérésükre engedélyezte 2 db közterületi térfigyelő kamera rendszer cseréjét, illetve 5 db hangszóró cseréjét, mivel ezek a kamerák tavaly már szeptember óta nem működtek. Az egyik a Károlyi Gáspár téren, a másik a Szent Márton-Hunyadi kereszteződésben. Ezek nagyon fontos feladatot látnak el a közbiztonság területén, ő úgy gondolta, hogy ez mindenképpen belefér pandémiás időszakban, ahol a fegyverboltokat is kifosztották az emberek, egészen Debrecentől Szombathelyig. Ez az egyik, ami történt. A másik a mobilkamera kihelyezése. Talán a polgárőrtoborzás, el szerette volna mondani tájékoztatásként, és most, hogy elmúlt a vészhelyzet, megpróbálják Boór Sándorral, illetve a polgárőrökkel közösen újra éleszteni a korábban megkezdett folyamatokat. Itt a polgárőrtoborzás sínre kerül. Javasolta, hogy a Közterület-felügyelet részére is kellene csinálni egy ilyen toborzási akciót. Polgárőrök is, ahogy Dr. Stánitz Éva főorvos asszony elmondta, fontos feladatokat láttak el nagyon értékes emberek. Azt gondolja, hogy az ő presztízsük is nagymértékben emelkedett az elmúlt időszakban, hiszen ott voltak a szájmaszkok kihordásánál, a vérvételnél, a COVID-19 tesztelésnél, ellenőrizték a játszótereket, a lezárt parkolókat. Ő is többször ment velük járőrszolgálatba. Messziről is az ő munkájukat is köszöni.

**Horváth Ferenc, a bizottság tagja:** Észrevétele lenne, a Paragvári utcában az elmúlt időszakban útfelújítást végeztek, az útjavítás elég vontatottan és nem éppen az ott közlekedőknek megelégedésével történt, illetve történik. Reggel 7-kor elkezdik, 9 óráig dolgoznak, aztán eltűnnek, 11 órakor visszamegy, egy ember csinál valamit és utána semmit. Elkezdett munkák vannak, amit hétvégére sem sikerül befejezniük. Pénteken is elkezdtek egy javítást a Szűrcsapó utca környékén, a Paragvári utcánál buszváró szegély mellett a munkát elkezdték. Valakinek felügyelnie kellene azt, hogy mi folyik ott. Ezt a Szova Zrt. végzi. Van-e munkafelügyelő, van-e ellenőrző a város részéről, aki erre odafigyel. Úgy érzi, önkéntes alapon végeznek munkát, aztán ott hagyják. Szeretné kérni ennek a problémának a továbbítását az illetékesek felé.

Szerencséjük van, hogy Szombathelyen, Vas megyében vannak, mert ha más megyét néznek, voltak kemény visszaélések. Gondol itt arra, hogy a Balaton környéki települések polgármesterei meg nem engedett dolgokat csináltak. Amiben sajnos a Rendőrség is szemet hunyt, Rendőrség felügyelete, hallgatólagos tudomásulvétele mellett. Nem lehet átmenni településeken, mert bizonyos polgármesterek lezárták, nem megfelelő módón. Igazoltattak olyan személyek, akik nem voltak jogosultak igazoltatásra, polgárőr egymaga, civil személyek kiadták magukat, hogy igazoltatnak. Mindez a Rendőrség tudtával, illetve intézkedés bevezetése nélkül. Ezek gyakorlatilag bűncselekmények voltak. Itt, Vas megyében szerencséjük van, hogy nem történt.

**Dr. Gulyás Ferenc, a bizottság tagja:** Keményen felléptek. Nem ismerve. Önkormányzati úton az út tulajdonosa úgy szabályozza a forgalmi rendet, ahogy akarja. Egy dolog, de balesetveszély nem állhat fenn. A táblázás, ha egyértelmű, és hogyha onnét kizár mindenkit, kivétel engedéllyel történő behajtást. Erre a törvény lehetőséget ad. Azok a dolgok, amelyek valóban, igazoltatás stb. ezek valóban bűncselekmények, ő azt gondolja, ha valaki ezt tapasztalta, eljárást kell indítani. Fogalmakat ne keverjenek, ha olyan előfordult, hogy egyébként megkérdezték, hogy nevesítsék, „Ön, uram, hová megy?”, itt lakik, ez nem igazoltatás. Az igazoltatás ott kezdődik, elkérik a személyi okmányt, erre meghatározott hatóságnak van lehetősége. Ezt nem teheti meg. A gépkocsival való közlekedést korlátozhatták, de gyalogosan megakadályozták, az minimum kényszerítés.

**Kelemen Krisztián képviselő, a bizottság elnöke:** Szerencsére Szombathelyen minden jó. A Paragvári utcai témát, illetve az útfelújítások kezelését ő jelezni fogja Horváth Soma alpolgármester úr felé, aki jelezni fogja Szova Zrt. felé.

További hozzászólás nincs, az ülést berekeszti. Három hónap múlva találkoznak, mindenkinek köszöni a munkát és kellemes nyarat kíván.

**Kmf.**

 **(: Kelemen Krisztián:) (: Bor Balázs :)**

 **a bizottság elnöke a bizottság tagja**